હવે શાહજી રોજ શિવાજીને લઈને દરબારમાં જતા. શિવાજી કાયમ સલામ ભર્યા વિના પિતા સાથે બેસી જતા. બાદશાહને આ જોઈ મનમાં શંકા થઈ. તેણે શિવાજીને ઊભો કર્યો અને પૂછ્યું, ‘રોજ સલામ ભર્યા વિના કેમ બેસી જાય છે ?’ શિવાજીએ કહ્યું, ‘મારા પિતા મને વાંકા વળીને સલામ ભરવાનું કહે છે. મારે મન હજૂર અને પિતા સરખા જ છે. જ્યારે મને બંને જુદા લાગશે ત્યારે સલામ ભરીશ.’ આ સાંભળી આદિલ શાહ બાદશાહ તથા બધા પ્રધાનો આશ્ર્ચર્યચકિત થઈ ગયા. બાળકની હોંશિયારી અને સ્વમાનના વખાણ કરવા લાગ્યા.